**1.sz. melléklet**

**Járási és önkormányzati hivatalok együttműködésének erősítése**

**Képzési program tájékoztató**

**Háttér**

Az utóbbi évek egyik legjelentősebb változása a közigazgatásban a járási hivatalok létrehozása és ezzel egyidejűleg a járási és önkormányzati hivatalok közötti hatásköri- és funkciómegosztás kialakítása. A járási és az önkormányzati hivatalok közös célja a területen élő állampolgárok minél magasabb színvonalú kiszolgálása és hivatali ügyeik hatékony és gyors intézése. Emellett mindkét igazgatási egység egymásra utaltságban működik, és csak úgy tudnak jól funkcionálni, ha sokrétű, hatékony és átfogó együttműködést alakítanak ki hivatali partnerükkel.

A járási hivatalok és önkormányzatok közötti kapcsolat formális és informális együttműködések rendszerében teljesedik ki, amelynek legfontosabb területei az osztott hatáskörök gyakorlása, települési ügysegédi rendszer működtetése, a közfoglalkoztatási feladatok ellátása, az ingó- és ingatlan vagyonelemek közös használata, az ügyfélszolgálat megszervezése a közösen használt épületekben. Emellett fontos kormányzati elvárás, hogy a járási hivatalok jelentsenek információs csatornát az önkormányzatok számára, a járási hivatalok az önkormányzatok jelzése alapján képesek legyenek a jogszabályok végrehajtásával kapcsolatos javaslatokat becsatornázni a jogalkotási, döntéshozatali eljárásba.

Az átszervezések és az új rendszer kialakításának feszes üteme nem mindenütt tette lehetővé, hogy az együttműködés valamennyi területén a megfelelő tartalmú és minőségű kapcsolat alakuljon ki, ami visszahat a munkavégzés hatékonyságára és eredményességére, a polgárok kiszolgálásának színvonalára. Ezért a magyar-norvég együttműködésben megvalósuló MANORKA projekt célul tűzte ki a járási és önkormányzati hivatalok együttműködésének megerősítését.

**A képzés megvalósításáért felelős projektpartnerek**

A MANORKA projekt széleskörű együttműködésre épül, amelyben aktív szerepet vállaltak az önkormányzati szektor működésében meghatározó szerepet játszó kormányzati, civil és érdekvédelmi szervezetek. A járási és önkormányzati együttműködés megerősítésére irányuló projektkomponens felelőse a Magyar Köztisztviselők, Közalkalmazottak és Közszolgálati Dolgozók Szakszervezete (MKKSZ), az előkészítésben és megvalósításban aktív szerepet vállalnak a projekt kormányzati partnerei, a Miniszterelnökség (ME) és a Belügyminisztérium (BM) is.

**A képzés kerete és konkrét céljai**

A projekt keretében 100 járásban egy –egy kétnapos képzés megvalósítására van lehetőség, amely a következő célok elérését biztosíthatja:

* Az együttműködés fontosságának és szükségességének tudatosítása, konkrét területeinek, tartalmának közös értelmezése;
* A helyi együttműködésben tapasztalható problémák és akadályok feltárása;
* A jó együttműködés kritériumainak meghatározása létező jó gyakorlatok, esetek bemutatásán és feldolgozásán keresztül;
* A folyamatos kapcsolattartás és együttműködés kereteinek és eszközeinek meghatározása;
* Konkrét akcióterv készítése az azonosított és helyben megoldható problémák kezeléséhez;
* Közös lista készítése az együttműködést meghatározó vagy befolyásoló, de helyben nem megoldható problémákról és szabályozásból fakadó anomáliákról;
* Egymás munkája elismerésének elősegítése, valamint a résztvevők közötti személyes kapcsolatok és kommunikáció javítása;
* A járáson belül működő önkormányzati hivatalok vezetői és munkatársai együttműködésének megerősítése.

**A képzés résztvevői**

A képzés résztvevői a járási, illetve a polgármesteri hivatalok munkatársai, helyszínenként 15-20 fő. A képzés eredményes lebonyolításának alapvető feltétele, hogy mindkét oldaról résztvegyenek az együttműködés meghatározói szereplői. A járások részéről feltétlen számítunk a hivatalvezetőkre és helyetteseikre, az okmányiroda, illetve az együttműködésben leginkább érintett szakigazgatási szervek vezetőire, valamint hivatali ügysegédekre, összesen 7-8 fő. Az önkormányzatok részéről az adott járás településszerkezetének és hivatali struktúrájának megfelelően célszerűen kell bevonni az együttműködés kulcsszereplőit, a jegyzőt, az osztott hatáskör tekintetében érintett területek felelős hivatali vezetőit, kivételesen a települési polgármestereket, alpolgármestereket, 9-10 fő. Mindkét oldalon fontos lenne a helyi szakszervezeti képviselők jelenléte.

**Jelentkezés**

A képzés 100 járásban lesz megtartva, a képzésre **2015.** **január 20**-ától lehet a jelentkezéseket benyújtani a TÖOSZ internetes oldaláról majd aktuálisan letölthető jelentkezési lapon. A jelentkezést kezdeményezheti egy vagy több önkormányzati hivatal, a járási hivatalok csatlakozása a jelentkezéshez a Miniszterelnökség Területi Államigazgatásért Felelős Államtitkársággal történt megállapodás szerint szükségszerű.

A képzési programban érdemes azon járásoknak is részt vennie, amelyeknél az együttműködés eddigi tapasztalatai kedvezőek, ugyanis az itt megismerhető jó megoldások feltárásával lehet segíteni a konfliktusok feloldását más járásokban.

**Megvalósítás feltételei és körülményei**

A MANORKA projekt és a képzés célkitűzéseinek tényleges elérése érdekében szükséges a fentiekben leírt résztvevői kör és létszám biztosítása, valamint az, hogy a résztvevők a képzés elejétől a végéig aktívan részt vegyenek a meghirdetett programon. A képzést 2 tréner vezeti, rövidebb tréneri prezentációk, 4-5-fős csoportokban gyakorlati munka, majd plenáris megbeszélések váltogatva követik egymást. A helyben javasolt helyszínnek alkalmasnak kell lennie a jelzett képzési folyamatok megvalósítására.